Fælles holdning (EF) nr. 1/2002

fastlagt af Rådet den 17. september 2001

med henblik på vedtagelse af Europa-Parlamentets og Rådets direktiv 2002/.../EF om uønskede stoffer i foderstoffer

(2002/C 004/01)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 152, stk. 4, litra b),

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

efter høring af Regionsudvalget,

efter proceduren i traktatens artikel 251(3), og

ud fra følgende betragtninger:

(1) Der bør foretages en række ændringer i Rådets direktiv 1999/29/EF af 22. april 1999 om uønskede stoffer og produkter i foderstoffer(4). Af hensyn til klarheden og anvendeligheden bør nævnte direktiv nyaffattes.

(2) Den animalske produktion er af meget stor betydning for landbruget i Fællesskabet, og tilfredsstillende resultater for så vidt angår folkesundheden og dyresundheden, dyrs velfærd, miljøet og producenternes økonomi afhænger i vidt omfang af, at der anvendes gode og egnede foderstoffer.

(3) For at sikre landbrugets produktivitet og bæredygtighed og for at kunne beskytte folkesundheden, dyresundheden, dyrs velfærd og miljøet er det nødvendigt, at der findes regler for foderstoffer. Endvidere er der behov for omfattende hygiejnebestemmelser for at garantere kvaliteten af foderstoffer på de enkelte bedrifter, også selv om foderstofferne ikke er fremstillet kommercielt.

(4) De regler, der gælder for kvaliteten og sikkerheden af produkter bestemt til foder, skal også gælde for kvaliteten og sikkerheden af det vand, dyrene drikker. Selv om definitionen af foderstoffer ikke udelukker, at vand betragtes som foderstof, er vand ikke medtaget i den ikke-udtømmende liste over de vigtigste fodermidler, der findes i Rådets direktiv 96/25/EF af 29. april 1996 om omsætning og brug af fodermidler(5). Spørgsmålet om, hvorvidt vand skal betragtes som foderstof, skal drøftes inden for rammerne af nævnte direktiv.

(5) Det er konstateret, at tilsætningsstoffer kan indeholde uønskede stoffer. Direktivets anvendelsesområde bør derfor udvides til også at omfatte tilsætningsstoffer.

(6) Produkter bestemt til foder kan indeholde uønskede stoffer, som kan bringe dyrs sundhed eller, når de forekommer i animalske produkter, menneskers sundhed eller miljøet i fare.

(7) Det er umuligt fuldstændigt at fjerne uønskede stoffer, men det er vigtigt at nedbringe indholdet af dem i produkter bestemt til foder under skyldig hensyntagen til stoffets akutte giftighed, dets bioakkumulerbarhed og dets nedbrydelighed, så der ikke opstår uønskede og skadelige virkninger. Det er på nuværende tidspunkt uhensigtsmæssigt at fastsætte indholdet under følsomhedsgrænsen for de analysemetoder, der skal fastlægges på fællesskabsplan.

(8) Bestemmelsesmetoderne for restkoncentrationer af uønskede stoffer forfines til stadighed, således at det endog er muligt at påvise restkoncentrationer, som er uden betydning for dyrs og menneskers sundhed.

(9) Uønskede stoffer må kun på de betingelser, der er fastsat i dette direktiv, forekomme i produkter bestemt til foder, og de må ikke anvendes på nogen anden måde med henblik på foder. Dette direktiv bør derfor anvendes med forbehold af andre fællesskabsbestemmelser om foder, særlig reglerne for foderblandinger.

(10) Dette direktiv skal gælde for produkter bestemt til foder lige fra det tidspunkt, hvor de kommer ind i Fællesskabet. Det skal derfor præciseres, at det fastsatte maksimumsindhold af uønskede stoffer i almindelighed gælder fra det tidspunkt, hvor produkter bestemt til foder bringes i omsætning eller anvendes, i alle led, og navnlig straks fra det tidspunkt, hvor de importeres.

(11) Produkter bestemt til foder skal være af sund og sædvanlig handelskvalitet og må derfor ikke, når de anvendes korrekt, udgøre nogen fare for menneskers eller dyrs sundhed eller for miljøet eller påvirke den animalske produktion ugunstigt. Det er derfor nødvendigt at forbyde, at produkter bestemt til foder med et indhold af uønskede stoffer, der overstiger de maksimumsindhold, der er fastsat i bilag I, anvendes eller bringes i omsætning.

(12) Det er nødvendigt, at forekomsten af visse uønskede stoffer i tilskudsfoder begrænses ved fastsættelse af passende maksimumsindhold.

(13) I visse tilfælde fastsættes et maksimumsindhold under hensyntagen til baggrundsværdier, men det bør til stadighed tilstræbes at begrænse forekomsten af bestemte uønskede stoffer i produkter bestemt til foder til det lavest mulige niveau, så deres forekomst i fødekæden (foder og fødevarer) nedbringes. Der bør derfor i henhold til dette direktiv kunne fastsættes indgrebstærskler, som ligger langt under de fastsatte maksimumsindhold. Når sådanne indgrebstærskler overskrides, skal der iværksættes undersøgelser af, hvor de uønskede stoffer kommer fra, og der skal træffes foranstaltninger til at mindske eller fjerne de pågældende kilder.

(14) Når menneskers eller dyrs sundhed eller miljøet er i fare, bør medlemsstaterne have mulighed for midlertidigt at nedsætte de fastsatte tilladte maksimumsindhold, at fastsætte maksimumsindhold for andre stoffer eller at forbyde forekomsten af sådanne stoffer i produkter bestemt til foder. For at sikre en ensartet anvendelse bør afgørelser om eventuelle ændringer i bilag I træffes efter en EF-hasteprocedure på grundlag af fornøden dokumentation og under anvendelse af forsigtighedsprincippet.

(15) For omsætning af produkter bestemt til foder, der opfylder betingelserne i dette direktiv, gælder for så vidt angår deres indhold af uønskede stoffer kun de begrænsninger, der er fastsat i dette direktiv og i Rådets direktiv 1995/53/EF af 25. oktober 1995 om principperne for tilrettelæggelse af offentlig kontrol på foderstofområdet(6).

(16) Medlemsstaterne skal fastsætte passende kontrolbestemmelser i overensstemmelse med direktiv 95/53/EF for at sikre, at kravene for så vidt angår uønskede stoffer er opfyldt, når produkter bestemt til foder anvendes eller bringes i omsætning.

(17) Det er nødvendigt, at der indføres en passende fællesskabsprocedure for tilpasning af de tekniske bestemmelser i bilagene til dette direktiv på baggrund af den videnskabelige og tekniske udvikling.

(18) For at lette gennemførelsen de påtænkte foranstaltninger bør der fastsættes en procedure for nært samarbejde mellem medlemsstaterne og Kommissionen i Den Stående Foderstofkomité, der blev oprettet ved Rådets afgørelse 70/372/EØF(7).

(19) De nødvendige foranstaltninger til gennemførelse af dette direktiv bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(8) -

UDSTEDT FØLGENDE DIREKTIV:

Artikel 1

1. Dette direktiv vedrører uønskede stoffer i produkter bestemt til foder.

2. Dette direktiv finder anvendelse med forbehold af bestemmelserne i:

a) Rådets direktiv 70/524/EØF af 23. november 1970 om tilsætningsstoffer til foderstoffer(9)

b) Rådets direktiv 96/25/EF af 26. april 1996 om omsætning og brug af fodermidler og Rådets direktiv 79/373/EØF af 2. april 1979 om handel med foderblandinger(10)

c) Rådets direktiv 76/895/EØF af 23. november 1976 om fastsættelse af maksimalgrænseværdier for pesticidrester på og i frugt og grøntsager(11), Rådets direktiv 86/362/EØF af 24. juli 1986 om fastsættelse af maksimalgrænseværdier for indholdet af pesticidrester i og på korn(12), Rådets direktiv 86/363/EØF af 24. juli 1986 om fastsættelse af maksimalgrænseværdier for indholdet af pesticidrester i og på levnedsmidler af animalsk oprindelse(13) og Rådets direktiv 90/642/EØF af 27. november 1990 om fastsættelse af maksimalgrænseværdier for pesticidrester på og i visse produkter af vegetabilsk oprindelse, herunder frugt og grøntsager(14), hvis disse pesticidrester ikke er opført i bilag I til nærværende direktiv

d) fællesskabslovgivningen om veterinærspørgsmål vedrørende folkesundhed og dyresundhed

e) Rådets direktiv 82/471/EØF af 30. juni 1982 om visse produkter, der anvendes i foderstoffer(15)

f) Rådets direktiv 93/74/EØF af 13. september 1993 om foder med særlige ernæringsformål(16).

Artikel 2

I dette direktiv forstås ved:

a) "foderstoffer": produkter af vegetabilsk eller animalsk oprindelse i deres naturlige form, friske eller konserverede, og derivater af disse efter industriel forarbejdning samt organiske eller uorganiske stoffer, ublandede eller blandede, som kan indeholde tilsætningsstoffer, og som er bestemt til fodring af dyr

b) "fodermidler": forskellige vegetabilske eller animalske produkter i naturlig tilstand, friske eller konserverede, og derivater af disse efter industriel forarbejdning samt organiske eller uorganiske stoffer, som kan indeholde tilsætningsstoffer, og som er bestemt til fodring af dyr, i enten uforandret eller forarbejdet stand, til fremstilling af foderblandinger eller som bærestof i forblandinger

c) "tilsætningsstof": tilsætningsstof som defineret i artikel 2, litra a), i direktiv 70/524/EØF

d) "forblandinger": blandinger af tilsætningsstoffer eller blandinger af et eller flere tilsætningsstoffer med stoffer, der anvendes som bærestof, bestemt til fremstilling af foderstoffer

e) "foderblandinger": blandinger af fodermidler med eller uden tilsætningsstoffer, der er beregnet til fodring af dyr, i form af fuldfoder eller tilskudsfoder

f) "tilskudsfoder": blandinger af foderstoffer, der har et stort indhold af visse stoffer, og som på grund af deres sammensætning kun dækker den daglige ration, når de anvendes sammen med andre foderstoffer

g) "fuldfoder": blandinger af foderstoffer, der på grund af deres sammensætning fuldt ud dækker den daglige ration

h) "produkter bestemt til foder": fodermidler, forblandinger, tilsætningsstoffer, foderstoffer og alle andre produkter, der er bestemt til anvendelse i, eller som anvendes i foder

i) "daglig ration": den gennemsnitlige samlede mængde foderstoffer med et vandindhold på 12 %, der kræves til dækning af det fulde daglige næringsbehov for et dyr af en bestemt art og aldersklasse og med en bestemt ydelse

j) "dyr": dyr, der tilhører arter, som mennesker normalt fodrer og holder eller anvender til konsum, og dyr, der lever frit i naturen, hvis de fodres med foderstoffer

k) "omsætning" eller "handel": besiddelse af produkter til foderbrug med henblik på salg, herunder udbud, eller enhver anden form for overdragelse til tredjemand enten gratis eller mod vederlag samt selve salget eller andre former for overdragelse

l) "uønsket stof": ethvert stof eller produkt, bortset for patogener, der forekommer i og/eller på produkter bestemt til foder, og som udgør en potentiel fare for dyrs og menneskers sundhed eller for miljøet, eller som kan påvirke den animalske produktion ugunstigt.

Artikel 3

1. Produkter bestemt til foder må kun indføres fra tredjelande til anvendelse i Fællesskabet, bringes i omsætning og/eller anvendes i Fællesskabet, hvis de er af sund og sædvanlig handelskvalitet og derfor, når de anvendes korrekt, ikke udgør nogen fare for menneskers eller dyrs sundhed eller for miljøet eller ikke kan påvirke den animalske produktion ugunstigt.

2. Navnlig kan produkter bestemt til foder, hvis indhold af uønskede stoffer ikke overholder de maksimumsindhold, der er fastsat i bilag I, ikke anses for at være i overensstemmelse med stk. 1.

Artikel 4

1. Medlemsstaterne foreskriver, at de uønskede stoffer, der er opført i bilag I, kun kan tolereres i produkter bestemt til foder på de betingelser, der er fastsat i bilag I.

2. For at mindske eller fjerne kilder til uønskede stoffer i produkter bestemt til foder foretager medlemsstaterne i samarbejde med de erhvervsdrivende undersøgelser for at identificere kilderne til uønskede stoffer i tilfælde, hvor det fastsatte maksimumsindhold overskrides, og hvor der påvises et forhøjet indhold af visse stoffer under hensyntagen til baggrundsværdier. Med henblik på en ensartet fremgangsmåde i tilfælde af forhøjet indhold kan det være nødvendigt at fastsætte indgrebstærskler, der udløser sådanne undersøgelser. Disse tærskler kan fastsættes i bilag II.

Medlemsstaterne sender Kommissionen og de øvrige medlemsstater alle relevante oplysninger om og resultater vedrørende kilden og de foranstaltninger, der er truffet for at nedsætte indholdet af eller fjerne de uønskede stoffer. Disse oplysninger fremsendes i forbindelse med den årlige rapport, som skal sendes til Kommissionen i henhold til artikel 22 i direktiv 95/53/EF, undtagen i de tilfælde, hvor oplysningerne er umiddelbart relevante for de øvrige medlemsstater. I så fald skal oplysningerne indsendes straks.

Artikel 5

Medlemsstaterne foreskriver, at produkter bestemt til foder, hvis indhold af et uønsket stof overstiger maksimumsindholdet som fastsat i bilag I, ikke må blandes med det samme eller med andre produkter bestemt til foder med henblik på fortynding.

Artikel 6

I det omfang der ikke findes særlige bestemmelser for tilskudsfoder, foreskriver medlemsstaterne under hensyntagen til, hvor stor en mængde der foreskrives for anvendelsen af det i en daglig ration, at tilskudsfoderet ikke må have et større indhold af de i bilag I opførte stoffer end det, der er fastsat for fuldfoder.

Artikel 7

1. Hvis en medlemsstat på grund af nye oplysninger eller en revurdering af allerede foreliggende oplysninger, som er fremkommet eller foretaget efter vedtagelsen af de pågældende bestemmelser, har grund til at antage, at et maksimumsindhold som fastsat i bilag I eller et uønsket stof, der ikke er nævnt i bilag I, udgør en fare for dyrs eller menneskers sundhed eller for miljøet, kan den pågældende medlemsstat midlertidigt nedsætte det gældende maksimumsindhold, fastsætte et maksimumsindhold eller forbyde forekomsten af dette uønskede stof i produkter bestemt til foder. Den underretter straks de øvrige medlemsstater og Kommissionen herom og begrunder sin afgørelse.

2. Det afgøres straks efter proceduren i artikel 12, om bilag I og II skal ændres.

Så længe hverken Rådet eller Kommissionen har truffet nogen afgørelse, kan medlemsstaten opretholde de foranstaltninger, den har iværksat.

Medlemsstaten sikrer, at den trufne afgørelse offentliggøres.

Artikel 8

1. Efter proceduren i artikel 11 tilpasser Kommissionen bilag I og II på baggrund af den videnskabelige og tekniske udvikling.

2. Efter proceduren i artikel 11:

- vedtager Kommissionen regelmæssigt konsoliderede udgaver af bilag I og II, hvori alle tilpasninger i henhold til stk. 1 indsættes

- kan Kommissionen fastsætte kriterier for godkendelse af rensningsprocesser for produkter bestemt til foder samt for godkendelse af de produkter, der har gennemgået sådanne processer.

3. Medlemsstaterne sikrer, at der træffes foranstaltninger til sikring af, at processer, der godkendes i henhold til stk. 2, anvendes korrekt, og at de rensede produkter bestemt til foder er i overensstemmelse med bestemmelserne i bilag I.

Artikel 9

Medlemsstaterne sikrer, at der for omsætning af produkter bestemt til foder, der er i overensstemmelse med dette direktiv, ikke gælder yderligere begrænsninger med hensyn til forekomst af uønskede stoffer end dem, der følger af dette direktiv og af direktiv 95/53/EF.

Artikel 10

Bestemmelser, der kan få indvirkning på folkesundheden eller dyresundheden eller på miljøet, vedtages efter høring af det eller de relevante videnskabelige udvalg.

Artikel 11

1. Kommissionen bistås af Den Stående Foderstofkomité, der blev nedsat ved artikel 1 i afgørelse 70/372/EØF.

2. Når der henvises til denne artikel, anvendes artikel 5 og 7 i afgørelse 1999/468/EF, jf. dens artikel 8.

3. Fristen i artikel 5, stk. 6, i afgørelse 1999/468/EF fastsættes til tre måneder.

Artikel 12

1. Kommissionen bistås af Den Stående Foderstofkomité, der blev nedsat ved artikel 1 i Rådets afgørelse 70/372/EØF.

2. Når der henvises til denne artikel, anvendes artikel 5 og 7 i afgørelse 1999/468/EF, jf. dens artikel 8.

3. Fristen i artikel 5, stk. 6, i afgørelse 1999/468/EF fastsættes til 15 dage.

Artikel 13

1. Medlemsstaterne skal som et minimum anvende bestemmelserne i dette direktiv på produkter bestemt til foder, der er produceret i Fællesskabet med henblik på eksport til tredjelande.

2. Stk. 1 berører ikke medlemsstaternes ret til at tillade tilbagesendelse til det eksporterende tredjeland af produkter bestemt til foder, som er produceret uden for Fællesskabet, og som ikke opfylder betingelserne i dette direktiv. En sådan tilbagesendelse af produkter bestemt til foder til det eksporterende tredjeland kan først finde sted, efter at den kompetente myndighed i det eksporterende tredjeland er blevet fuldt ud underrettet om baggrunden for, at de pågældende produkter bestemt til foder ikke kan bringes i omsætning i Fællesskabet.

Artikel 14

1. Direktiv 1999/29/EF ophæves fra ...(17), uden at det berører medlemsstaternes forpligtelser med hensyn til de frister, der er fastsat i del B i dets bilag III for gennemførelse af de direktiver, der er nævnt i del A i samme bilag.

2. Henvisninger til direktiv 1999/29/EF gælder som henvisninger til nærværende direktiv og skal læses efter sammenligningstabellen i bilag III.

Artikel 15

Medlemsstaterne vedtager og offentliggør de nødvendige love og administrative bestemmelser for at efterkomme dette direktiv inden den ...(18). De underretter straks Kommissionen herom.

De vedtagne foranstaltninger anvendes fra ....(19).

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 16

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 17

Dette direktiv er rettet til medlemsstaterne.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 89 E af 28.3.2000, s. 70, og EFT C 96 E af 27.3.2001, s. 346.

(2) EFT C 140 af 18.5.2000, s. 9.

(3) Europa-Parlamentets udtalelse af 4.10.2000 (EFT C 178 af 22.6.2001, s. 160), Rådets fælles holdning af 17.9.2001 (endnu ikke offentliggjort i EFT) og Europa-Parlamentets afgørelse af ... (endnu ikke offentliggjort i EFT).

(4) EFT L 115 af 4.5.1999, s. 32.

(5) EFT L 125 af 23.5.1996, s. 35. Senest ændret ved Europa-Parlamentets og Rådets direktiv 2000/16/EF (EFT L 105 af 3.5.2000, s. 36).

(6) EFT L 265 af 8.11.1995, s. 17. Senest ændret ved Europa-Parlamentets og Rådets direktiv 2001/46/EF (EFT L 234 af 1.9.2001, s. 55).

(7) EFT L 170 af 3.8.1970, s. 1.

(8) EFT L 184 af 17.7.1999, s. 23.

(9) EFT L 270 af 14.12.1970, s. 1. Senest ændret ved forordning (EF) nr. 45/1999 (EFT L 6 af 12.1.1999, s. 3).

(10) EFT L 86 af 6.4.1979, s. 30. Senest ændret ved direktiv 2000/16/EF.

(11) EFT L 340 af 9.12.1976, s. 26. Senest ændret ved Kommissionens direktiv 2000/57/EF (EFT L 244 af 29.9.2000, s. 76).

(12) EFT L 221 af 7.8.1986, s. 37. Senest ændret ved Kommissionens direktiv 2001/57/EF (EFT L 208 af 1.8.2001, s. 36).

(13) EFT L 221 af 7.8.1986, s. 43. Senest ændret ved Kommissionens direktiv 2001/57/EF.

(14) EFT L 350 af 14.12.1990, s. 71. Senest ændret ved direktiv 2001/57/EF.

(15) EFT L 213 af 21.7.1982, s. 8. Senest ændret ved direktiv 1999/20/EF (EFT L 80 af 25.3.1999, s. 20).

(16) EFT L 237 af 22.9.1993, s. 23. Senest ændret ved direktiv 1999/29/EF (EFT L 115 af 4.5.1999, s. 32).

(17) 18 måneder efter dette direktivs ikrafttræden.

(18) 12 måneder efter dette direktivs ikrafttræden.

(19) 18 måneder efter dette direktivs ikrafttræden.

BILAG I

>TABELPOSITION>

BILAG II

>TABELPOSITION>

BILAG III

SAMMENLIGNINGSTABEL

>TABELPOSITION>

RÅDETS BEGRÜNDELSE

I. INDLEDNING

Kommissionen forelagde den 20. december 1999 et forslag til Europa-Parlamentets og Rådets direktiv, baseret på traktatens artikel 152, om uønskede stoffer og produkter i foderstoffer.

Europa-Parlamentet afgav udtalelse under førstebehandlingen den 4. oktober 2000. Det Økonomiske og Sociale Udvalg afgav udtalelse på plenarforsamlingen i marts 2000. Regionsudvalget, der er blevet hørt, har ikke afgivet udtalelse.

Rådet fastlagde sin fælles holdning på samlingen den 17. september 2001 i overensstemmelse med proceduren i traktatens artikel 251.

II. MÅL

Formålet med forslaget er at styrke bestemmelserne vedrørende foderstoffer gennem en omformulering af direktiv 1999/29/EF, idet forbuddet mod fodermidler, hvis indhold af uønskede stoffer overskrider et vist maksimumsindhold, skærpes.

Forslaget tager i første omgang sigte på at afskaffe den praksis, hvorefter fodermidler, hvis indhold af uønskede stoffer overskrider det tilladte maksimumsindhold, fortyndes, hvilket er en betydelig afvigelse fra overholdelsen af maksimumsindholdet. Det tager ligeledes sigte på at ophæve den eksisterende tolerance, der gør det muligt at overskride maksimumsindholdet i tilfælde af særlige lokale forhold, hvor foderstofferne produceres og anvendes på den samme bedrift.

I henhold til forslaget skal medlemsstaterne endvidere indlede undersøgelser med henblik på at finde kontaminationskilden, ikke kun i de tilfælde hvor maksimumsindholdet overskrides, men også i de tilfælde hvor indholdet af uønskede stoffer når et betydeligt niveau. Det er også fastlagt, at der i fremtiden kan fastsættes "indgrebstærskler" med henblik på at lette anvendelsen af denne bestemmelse.

III. ANALYSE AF DEN FÆLLES HOLDNING

A. GENERELLE BEMÆRKNINGER

Rådets fælles holdning er stort set i overensstemmelse med Kommissionens forslag, som Parlamentet støtter, og tager i det væsentlige hensyn til de ændringer, der blev vedtaget under sidstnævnte institutions førstebehandling.

Rådet mente imidlertid, at det er nødvendigt at indføje en række specifikke ændringer med henblik på at præcisere rækkevidden af visse bestemmelser og at gøre direktivet mere klart i retlig henseende.

Det har ligeledes indført følgende horisontale ændringer:

- da det menes, at overbegrebet "uønskede stoffer" er tilstrækkeligt til at beskrive de stoffer, der er omfattet af direktivet, er ordet "produkt" udeladt i titlen, hvor i øvrigt "aliments pour animaux" erstatter udtrykket "alimentation des animaux" i den franske tekst

- der skelnes ikke længere mellem "stoffer", "produkter" og "botaniske urenheder" i bilag I

- med henblik på at undgå enhver risiko for misforståelse og tvetydighed med hensyn til de forskellige former for produkter i hele teksten erstattes vendingen "fodermidler, foderstoffer og tilsætningsstoffer til foderstoffer" med ordene "produkter til foderbrug".

B. SPECIFIKKE BEMÆRKNINGER

1. De vigtigste ændringer af Kommissionens forslag

a) Vandet, som dyrene drikker (betragtning 4)

Rådet finder det nødvendigt at præcisere, at de bestemmelser, der gælder for foderstoffer, ligeledes skal omfatte kvaliteten og sikkerheden af det vand, som dyrene drikker. Det anføres i en yderligere betragtning, at spørgsmålet om hvorvidt vand skal betragtes som foderstof vil blive behandlet i forbindelse med revisionen af direktiv 96/25/EF.

b) Direktivets anvendelsesområde (artikel 1)

Med henblik på at sikre, at hele den relevante lovgivning fortsat finder anvendelse, ændres den bestemmelse, der tager sigte på at sikre direktivets sammenhæng med andre fællesskabsbestemmelser, væsentligt ved tilføjelsen af en udtømmende liste over de berørte retsakter.

c) Definitioner (artikel 2)

Med henblik på en forbedring af tekstens retlige klarhed tilføjes der fire nye definitioner i artikel 2 - "uønsket stof", "forblanding", "produkter til foderbrug" og "omsætning" - og en er udgået - "selskabsdyr" - og desuden er definitionernes rækkefølge ændret.

d) Omsætning (artikel 3)

Bestemmelsen, der tager sigte på at sikre, at foderstofferne er af sund og sædvanlig handelskvalitet, er affattet på en mere præcis måde og omfatter både import og anvendelse af produkterne i Fællesskabet.

I henhold til den nye formulering må foderstoffer, når de anvendes korrekt, ikke udgøre nogen fare for menneskers og dyrs sundhed eller for miljøet, ligesom de ikke må påvirke den animalske produktion ugunstigt.

e) Indgrebstærksler (artikel 4 og bilag II)

Ifølge artikel 4 i teksten til den fælles holdning skal medlemsstaterne foretage undersøgelser - i samarbejde med de erhvervsdrivende - i tilfælde, hvor maksimumsindholdet af uønskede stoffer overskrides, og hvor der påvises et forhøjet indhold af disse stoffer.

Desuden er der tilføjet en yderligere bestemmelse for at sikre, at enhver relevant oplysning bliver tilsendt Kommissionen og de øvrige medlemsstater.

Rådet har endvidere indføjet et nyt bilag II, der omhandler de indgrebstærskler, hvis overskridelse nødvendiggør, at der indledes en undersøgelse, eller at den berørte medlemsstat træffer foranstaltninger. Indgrebstærsklerne fastlægges ved en udvalgsprocedure.

f) Fortynding (artikel 5)

Der er foretaget en ændring i formuleringen af den bestemmelse, der forbyder fortynding af produkter, hvis indhold af uønskede stoffer overskrider maksimumsindholdet, med henblik på at gøre den mere tydelig.

g) Rensningsprocesser (artikel 8)

Artikel 8 er blevet omstruktureret for at tydeliggøre Kommissionens ansvar i overensstemmelse med udvalgsproceduren, og for at præcisere, at kriterierne for godkendelse, som skal fastlægges af Kommissionen, gælder for rensningsprocesserne og ikke for de produkter, der skal gennemgå disse processer.

Der er også tilføjet et yderligere stykke, som fastsætter, at der skal træffes foranstaltninger til overvågning af, om rensningsprocesserne anvendes korrekt og at de rensede produkter opfylder bestemmelserne.

h) Kontrol (artikel 10)

Teksten til artikel 10, hvori der blev fastlagt detaljerede bestemmelser med hensyn til kontrol, udgår på baggrund af de ændringer, der er foretaget via det nye direktiv, der er ved at blive vedtaget, om tilrettelæggelse af offentlig kontrol på foderstofområdet. Teksten erstattes af en bestemmelse, der fastsætter den procedure, der skal følges i forbindelse med foranstaltninger, der kan påvirke sundhed og miljø.

i) Tilbagesendelse (artikel 13)

Der er tilføjet en yderligere bestemmelse for at gøre bestemmelsen vedrørende tilbagesendelse af kontaminerede produkter til tredjelandet mere tydelig. Det præciseres således, at tilbagesendelsen først kan finde sted, efter at den kompetente myndighed i det eksporterende tredjeland er blevet underrettet.

j) Gennemførelse (artikel 14 og 15)

De datoer, der er fastlagt for direktivets gennemførelse (og for ophævelsen af direktiv 1999/29/EF), ændres med henblik på at give medlemsstaterne tilstrækkelig tid til at træffe foranstaltninger til gennemførelse og til at bringe disse foranstaltninger i anvendelse.

2. Rådets holdning til Europa-Parlamentets ændringer

Rådet tilsluttede sig Kommissionens forslag og inkorporerede ændring 3, 6 og 10 i sin fælles holdning, medens ændring 18, 27, 33, 35, 36 og 37 ikke blev taget i betragtning. Desuden overtog Rådet delvist eller i princippet ændring 1, 2, 4, 5, 7, 8, 9, 11, 12, 13, 14, 17, 19, 21, 22, 23, 24, 25, 26, 28 og 32.

Med hensyn til de øvrige ændringer, som det ikke overtog, baserer Rådet sig på følgende overvejelser:

- udeladelsen af betragtning 15 i Kommissionens forslag og af teksten i den oprindelige artikel 10 gør ændring 15, 29, 30 og 31 overflødig

- det skønnes ikke nødvendigt at tilføje en definition af termen "parti" i artikel 2, således som foreslået i ændring 20, da denne term ikke længere findes i den fælles holdning

- det skønnes hensigtsmæssigt at regne med en periode på 18 måneder for medlemsstaternes gennemførelse af direktivet under hensyntagen til omfanget af de fastsatte foranstaltninger (ændring 34).